PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FH/3/1/035	Bratislava 21. septembra 2011	

Protimonopolný úrad Slovenskej republiky, odbor koncentrácií v správnom konaní č. 0017/OK/2011 začatom dňa 12.07.2011 na základe oznámenia koncentrácie podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Akzo Nobel NV so sídlom Strawinskylaan 2555, 1077 ZZ Amsterdam, Holandsko prostredníctvom JUDr. Ľuboša Frolkoviča, advokáta so sídlom Laurinská 3, 811 01 Bratislava vo veci koncentrácie podnikateľov Akzo Nobel NV so sídlom Strawinskylaan 2555, 1077 ZZ Amsterdam, Holandsko a Schramm Holding AG, Kettelerstrasse 100, 63075 Offenbach/Main, Nemecko

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou, ktorá má vzniknúť podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Neodvolateľného záväzku zo dňa 24.06.2011 uzavretého medzi spoločnosťami SSCP Co., Ltd. so sídlom 629-3 Sunggok-dong, Danwon-gu, Ansan-si, Gyenggi-do, Kórejská republika, Humble Humanity Ltd. so sídlom Main Office Tower, Financial Park Complex, 87000 Labuan FT, Malajzia a SSCP Holdings Ltd. so sídlom Flat C, 6/F, Tower Two, Les Saisons, 28 Tai On Street, Sai Wan ho, Hong Kong ako budúcimi predávajúcimi, spoločnosťou Salvador AG so sídlom An der Welle 4, 60322 Frankfurt nad Mohanom, Nemecko ako budúcim predkladateľom ponuky a spoločnosťou Akzo Nobel NV so sídlom Strawinskylaan 2555, 1077 ZZ Amsterdam, Holandsko ako ručiteľom a dobrovoľnej verejnej ponuky, ktorá bude vyhlásená za podmienok tak, ako to vyplýva zo Spoločného oznámenia predbežnej dobrovoľnej ponuky Deutsche Bank AG, hongkongskej pobočky v mene spoločnosti Salvador AG na prevzatie všetkých emitovaných akcií Schramm Holding AG, v dôsledku čoho získa podnikateľ Akzo Nobel so sídlom Strawinskylaan 2555, 1077 ZZ Amsterdam, Holandsko prostredníctvom spoločnosti Salvador AG so sídlom An der Welle 4, 60322 Frankfurt nad Mohanom, Nemecko nepriamu výlučnú kontrolu nad podnikom podnikateľa Schramm Holding AG, Kettelerstrasse 100, 63075 Offenbach/Main, Nemecko.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 12.07.2011 listom zaevidovaným pod č. 2689/2011 spoločnosťou Akzo Nobel NV so sídlom Strawinskylaan 2555, 1077 ZZ Amsterdam, Holandsko (ďalej len „Akzo Nobel“) prostredníctvom splnomocneného právneho zástupcu JUDr. Ľuboša Frolkoviča, advokáta so sídlom Laurinská 3, 811 01 Bratislava (ďalej len „právny zástupca“) doručené oznámenie koncentrácie (ďalej len „Oznámenie koncentrácie“) podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“).

2.	Podľa § 10 ods. 10 zákona oznámenie o koncentrácii možno úradu podať aj pred uzavretím zmluvy alebo pred tým, než nastane iná právna skutočnosť zakladajúca zlúčenie, splynutie, získanie kontroly alebo vytvorenie spoločného podniku za predpokladu, že výsledkom bude koncentrácia, ktorá podlieha kontrole úradu podľa  § 10 odseku 1 zákona. Takéto oznámenie musí okrem náležitostí podľa § 10 ods. 12 zákona obsahovať aj písomné odôvodnenie a písomné podklady osvedčujúce skutočnosti podstatné pre koncentráciu.

3.	Podľa § 9 ods. 7 zákona ustanovenia tohto zákona, týkajúce sa koncentrácie, okrem § 10 ods. 9 zákona, sa vzťahujú aj na zámer koncentrácie oznámený úradu podľa § 10 ods. 10 zákona.

4.	Úrad z Oznámenia koncentrácie a jeho doplnení zistil, že dňa 24.06.2011 bol uzavretý Neodvolateľný záväzok - Dohoda týkajúca sa predaja a odkúpenia divízie náterových hmôt skupiny Schramm (ďalej len „Neodvolateľný záväzok“) uzavretý medzi spoločnosťami SSCP Co., Ltd. so sídlom 629-3 Sunggok-dong, Danwon-gu, Ansan-si, Gyenggi-do, Kórejská republika (ďalej len „SSCP“), Humble Humanity Ltd. so sídlom Main Office Tower, Financial Park Complex, 87000 Labuan FT, Malajzia (ďalej len „Humble Humanity“) a SSCP Holdings Ltd. so sídlom Flat C, 6/F, Tower Two, Les Saisons, 28 Tai On Street, Sai Wan ho, Hong Kong (ďalej len „SSCP Holdings“) ako budúcimi predávajúcimi, spoločnosťou Salvador AG so sídlom An der Welle 4, 60322 Frankfurt nad Mohanom, Nemecko (ďalej len „Salvador“) ako budúcim predkladateľom ponuky a spoločnosťou Akzo Nobel ako ručiteľom, zo znenia ktorého vyplýva záväzok spoločnosti SSCP ako aj spoločností kontrolovaných SSCP prijať Dobrovoľnú verejnú ponuku na prevzatie akcií podnikateľa Schramm Holding AG, Kettelerstrasse 100, 63075 Offenbach/Main, Nemecko (ďalej len „DVP“ a „Schramm“) za podmienok stanovených v tejto ponuke, čím by podnikateľ Akzo Nobel získal 71% akcií a hlasovacích práv v podniku podnikateľa Schramm.

5.	Na základe podmienok DVP tak, ako vyplývajú zo Spoločného oznámenia predbežnej dobrovoľnej ponuky Deutsche Bank AG, hongkongskej pobočky v mene spoločnosti Salvador AG na prevzatie všetkých emitovaných akcií Schramm Holding AG (ďalej len „Spoločné oznámenie ponuky“), ktoré bolo úradu predložené ako Príloha 1 Oznámenia koncentrácie, úrad zistil, že podmienkou ukončenia DVP je okrem iného, že podnikateľ Akzo Nobel prostredníctvom spoločnosti Salvador nadobudne aspoň 95% akcií a hlasovacích práv v podniku podnikateľa Schramm. Ďalej je odkúpenie akcií podmienené získaním súhlasov úradov pre hospodársku súťaž, vrátane úradu.

6.	Dňa 19.07.2011 bolo Oznámenie koncentrácie doplnené listom zaevidovaným pod číslom 2803/2011.

7.	Na základe vyššie uvedeného sa začalo dňa 12.07.2011 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci predmetnej koncentrácie, ktorému bolo pridelené číslo správneho konania 0017/OK/2011, o čom úrad informoval oznamovateľa koncentrácie listom č. 2817/PMÚ SR/2011 zo dňa 20.07.2011.

8.	Predmetným listom úrad vyzval spoločnosť Akzo Nobel na doplnenie Oznámenia koncentrácie, konkrétne na doplnenie skutočností súvisiacich s oznámením koncentrácie podľa § 10 ods. 10 zákona a náležitostí podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“). Vzhľadom na uvedené úrad predmetným listom informoval spoločnosť Akzo Nobel prostredníctvom právneho zástupcu, že lehota 60 pracovných dní na vydanie rozhodnutia podľa § 11 zákona nezačala plynúť.

9.	Dňa 11.08.2011 bol úradu doručený spoločnosťou Akzo Nobel prostredníctvom právneho zástupcu list č. 3142/2011, ktorým spoločnosť Akzo Nobel doplnila informácie v predmetnom správnom konaní.

10.	Na základe vyššie uvedeného úrad vyzval listom č. 3301/PMÚ SR/2011 zo dňa 24.08.2011 spoločnosť Akzo Nobel prostredníctvom právneho zástupcu na doplnenie oznámenia koncentrácie, nakoľko predmetné Oznámenie koncentrácie a jeho doplnenie neobsahovalo všetky náležitosti podľa § 10 ods. 12 zákona a vyhlášky a taktiež mu oznámil, že lehota na vydanie rozhodnutia podľa § 11 zákona nezačala plynúť.

11.	Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listom zaevidovaným úradom pod číslom 3443/2011 zo dňa 06.09.2011, doručením ktorého sa Oznámenie koncentrácie stalo podľa § 10 ods. 12 zákona v spojení s Vyhláškou úplným a dňa 07.09.2011 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom č. 3617/2011 zo dňa 20.09.2011.

12.	Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 3 319 eur bol úradu uhradený dňa 18.07.2011.

13.	Z podkladov a informácií, ktoré boli úradu predložené v predmetnom správnom konaní účastníkom správneho konania, ako aj z informácií získaných úradom vyplynuli nasledujúce skutočnosti:

I. Podnikatelia

14.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Akzo Nobel

15.	Akzo Nobel je obchodná akciová spoločnosť založená podľa právneho poriadku Holandského kráľovstva. Akzo Nobel je zastrešujúcou materskou spoločnosťou Skupiny Akzo Nobel. Zoznam spoločností Skupiny Akzo Nobel je súčasťou spisového materiálu a bol označený spoločnosťou Akzo Nobel ako predmet obchodného tajomstva.

16.	Predmetom činnosti spoločnosti Akzo Nobel je podľa stanov spoločnosti Akzo Nobel priama alebo nepriama participácia v spoločnostiach, riadenie a financovanie takýchto spoločností a vykonávanie takých činností, ktoré sprevádzajú dosiahnutie týchto zámerov.

17.	Skupina Akzo Nobel je podnikateľské zoskupenie, ktoré svoju činnosť zameriava na výrobu a predaj širokého sortimentu farieb, funkčných náterov a špecializovaných chemikálií. Skupina Akzo Nobel pôsobí vo viac než 80 krajinách sveta a má asi 55 tis. zamestnancov.

18.	Na území Slovenskej republiky pôsobí spoločnosť Akzo Nobel najmä v oblasti náterov kovových materiálov (en. coil coatings) prostredníctvom spoločnosti BALAKOM Slovakia s.r.o. so sídlom Bytčická 89, 010 09 Žilina, IČO: 36 378 291. Podľa výpisu z obchodného registra je predmetom činnosti spoločnosti obchodná činnosť v rozsahu voľných živností a obchodné technické poradenstvo v obore náterových hmôt.

19.	Z vyššie uvedených skutočností vyplýva, že Akzo Nobel je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Schramm

20.	Schramm je obchodná akciová spoločnosť kótovaná na Burze cenných papierov v Hong Kongu. V súčasnosti vykonáva výlučnú kontrolu v spoločnosti Schramm spoločnosť SSCP, ktorá má v držbe takmer 71% akcií spoločnosti Schramm, čiastočne priamo a čiastočne nepriamo prostredníctvom spoločností Humble Humanity a SSCP Holdings. 

21.	Spoločnosť Schramm je medzinárodným formulátorom a výrobcom farieb a náterov na plastové a kovové povrchy s použitím pre automobily, mobilné telefóny a spotrebnú elektroniku. 

22.	Spoločnosť Schramm vykonáva kontrolu nad viacerými spoločnosťami, ktorých zoznam je prílohou spisového materiálu a tvorí obchodné tajomstvo spoločnosti Schramm.

23.	Spoločnosť Schramm realizuje obrat na území Slovenskej republiky v oblasti náterov plastových častí automobilov a práškových náterových hmôt iba prostredníctvom dovozov.

24.	Z vyššie uvedených skutočností vyplýva, že Schramm je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II. Forma koncentrácie

25.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

26.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

27.	Dňa 24.06.2011 bol uzavretý Neodvolateľný záväzok, zo znenia ktorého vyplýva záväzok spoločnosti SSCP ako aj spoločností kontrolovaných SSCP prijať DVP za podmienok stanovených v tejto ponuke, čím by podnikateľ Akzo Nobel získal 71% akcií a hlasovacích práv v podniku podnikateľa Schramm.

28.	Na základe podmienok DVP tak, ako vyplývajú zo Spoločného oznámenia ponuky úrad zistil, že podmienkou ukončenia DVP je okrem iného, že podnikateľ Akzo Nobel prostredníctvom spoločnosti Salvador nadobudne aspoň 95% akcií a hlasovacích práv v podniku podnikateľa Schramm. Ďalej je odkúpenie akcií podmienené získaním súhlasov úradov pre hospodársku súťaž, vrátane úradu.

29.	Z Oznámenia koncentrácie ďalej vyplýva, že pred uzatvorením Neodvolateľného záväzku vykonávala nad podnikom podnikateľa Schramm kontrolu spoločnosť SSCP.

30.	Z podkladov a informácií predložených účastníkom konania vyplýva, že predmetom transakcie bude len divízia náterových hmôt spoločnosti SSCP, a to formou tzv. carve-outu, t.j. vyčlenením všetkých ostatných predmetov činnosti vrátane, no nielen aktív a zamestnancov. Presné podmienky carve-outu sú definované v Neodvolateľnom záväzku a v Spoločnom oznámení ponuky. Všetky zmeny aktív podnikateľa Schramm, ktoré budú vykonávané prostredníctvom carve-outu sa zmluvné strany zaviazali vykonať pred uskutočnením transakcie.

31.	Vychádzajúc z Oznámenia koncentrácie spolu s jeho doplneniami, úrad po preskúmaní podkladovej dokumentácie zistil, že po nadobudnutí všetkých alebo aspoň 95% akcií podnikateľa Schramm získa podnikateľ Akzo Nobel prostredníctvom spoločnosti Salvador možnosť vykonávať rozhodujúci vplyv na zloženie, hlasovanie a rozhodovanie orgánov podnikateľa Schramm, a tým získa možnosť vykonávať rozhodujúci vplyv na činnosť podnikateľa Schramm.

32.	V predmetnom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona spočívajúcu v získaní nepriamej výlučnej kontroly podnikateľom Akzo Nobel prostredníctvom spoločnosti Salvador nad podnikom podnikateľa Schramm na základe Neodvolateľného záväzku a DVP, ktorá bude vyhlásená za podmienok tak, ako to vyplýva zo Spoločného oznámenia ponuky.

III. Účastníci správneho konania a koncentrácie

33.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. Úrad teda zistil, že účastníkom správneho konania je podnikateľ Akzo Nobel.

34.	Ak koncentráciou podnikateľ získa výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava.

35.	Z údajov predložených v Oznámení koncentrácie vyplýva, že účastníkom predmetnej koncentrácie je podnikateľ Akzo Nobel ako podnikateľ, ktorý získava kontrolu nad podnikom podnikateľa Schramm a podnikateľ Schramm, nad ktorým sa kontrola získava.

IV. Koncentrácia podliehajúca kontrole úradu

36.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

37.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

38.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

39.	Vzhľadom na skutočnosť, že úrad posudzoval koncentráciu na základe DVP a Neodvolateľného záväzku, ktorý bol podpísaný dňa 24.06.2011, podľa § 10 ods. 1 zákona úrad berie do úvahy obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie, t.j. rok 2010.

40.	Vychádzajúc z podkladov predložených v oznámení koncentrácie úrad zistil, že podnikateľ Akzo Nobel dosiahol za uzavreté účtovné obdobie predchádzajúce vzniku koncentrácie celkový obrat na území Slovenskej republiky vyšší ako 19 000 000 eur a podnikateľ Schramm dosiahol za uzavreté účtovné obdobie predchádzajúce vzniku koncentrácie celosvetový celkový obrat vyšší ako 46 000 000 eur.

41.	Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

42.	Z vyššie uvedeného vyplýva, že účastníci koncentrácie presiahli zákonom stanovenú výšku obratu podľa § 10 ods. 1 písm. b) zákona, a teda predmetná koncentrácia podlieha kontrole úradu.

V. Relevantné trhy 

43.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Tovarové relevantné trhy

44.	Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

45.	Ako bolo uvedené v časti podnikatelia, Skupina Akzo Nobel je podnikateľské zoskupenie, ktoré svoju činnosť zameriava na výrobu a predaj širokého sortimentu farieb, funkčných náterov a špecializovaných chemikálií.

46.	Do oblasti dekoratívnych farieb Skupiny Akzo Nobel sa zaraďujú nátery pre použitie v architektúre, výrobky starostlivosti o drevo a špecializované výrobky, podkladové výrobky pred nanášaním dekoratívnych výrobkov, stavebné lepidlá apod.. Medzi funkčné nátery patria práškové náterové hmoty, náterové hmoty pre automobilový a letecký priemysel, námorné a ochranné nátery, priemyselné nátery – špecializované plasty, nátery baliacich materiálov, nátery kovových materiálov a drevené ukončenia a lepidlá. Pri špecializovaných chemikáliách poskytovaných Skupinou Akzo Nobel sa jedná konkrétne o priemyselné chemikálie – posypovú a cestnú soľ, funkčné chemikálie ako napr. špecializované celulózové zlúčeniny, cheláty, elotex, etylénové amíny, soľné zlúčeniny, deriváty síry, polymérové chemikálie, organické zlúčeniny kovov vysokého stupňa čistoty apod., chemikálie na ošetrovanie povrchov, celulózu a chemikálie na výrobu papiera.

47.	Podnikateľ Schramm pôsobí v odvetví náterových hmôt a jeho činnosť pozostáva z výskumu, vývoja, marketingu, výroby a predaja výrobkov súvisiacich s náterovými hmotami na základe organických a anorganických materiálov, ktoré sa nanášajú na povrch predmetov na dosiahnutie určitých vlastností substrátu ako napr. vzhľad, odolnosť voči opotrebovaniu a poškriabaniu a ktoré môžu byť zarábané s vodou, s riedidlom, v pevnom skupenstve (prášok) alebo v tekutej forme, ktorá neobsahuje ani organické rozpúšťadlá ani vodu. 

48.	Portfólio výrobkov podnikateľa Schramm je štruktúrované okolo nasledovných hlavných skupín:

-	nátery pre automobilový a všeobecný priemysel – napr. rôzne farby na kov (napr. nápravy, prevodovky) a plasty (napr. časti interiéru), práškové farby (napr. kolesá, bloky motora, kryty zrkadiel), nátery kovov pre teletroniku (napr. mobilné telefóny, elektronické zariadenia), nátery plastov;
-	nátery na kovové materiály na rôzne použitie – napr. v architektúre (žalúzie, výťahy), biela technika alebo elektronika, pre karavany / automobily, CC práškové farby a rôzne špecializované výrobky;
-	nátery a laky elektrických izolácií – v tejto skupine podnikateľ Schramm ponúka izolačné živice a laky pre elektrický priemysel, vrátane generátorov, transformátorov, motorov, spínačov a kontroliek.

49.	Z vyššie uvedeného vyplýva, že aktivity účastníkov koncentrácie sa prekrývajú v oblasti OEM (Original Equipment Manufacturer – výrobca originálneho zariadenia) náterov plastových častí automobilov, v oblasti náterov kovových materiálov a v oblasti práškových náterových hmôt. Úrad pri definovaní relevantných trhov vychádzal z podkladov a informácií predložených v priebehu správneho konania účastníkom konania ako aj z rozhodovacej praxe Európskej komisie. 

OEM nátery plastových častí automobilov 

50.	Podnikatelia Akzo Nobel aj Schramm dodávajú nátery na plastové časti pre OEM výrobcov automobilov, resp. obvykle ich dodávateľov a subdodávateľov – Tier 1 (dodávatelia prvého stupňa) a Tier 2 (dodávatelia druhého stupňa). 

51.	Podľa Oznámenia koncentrácie nie sú techniky používané pri náterových produktoch na neplastové a plastové materiály pre automobilový priemysel vzhľadom na charakter plastových komponentov vo všeobecnosti zastupiteľné. Nátery používané na netuhé plasty musia odolávať ohybu a musia byť špecificky vyvinuté tak, aby priľnuli k rôznym druhom plastov.

52.	Podnikateľ Schramm sa zaoberá OEM nátermi na vnútorné plastové časti automobilov. Na území Slovenskej republiky je Akzo Nobel naopak aktívny iba v oblasti OEM náterov na vonkajšie plastové časti automobilov.

53.	Na OEM nátery vnútorných a vonkajších plastových častí automobilov sú potrebné podľa oznamovateľa odlišné druhy náterov. Vnútorné nátery musia kryť mnohé druhy podkladov a musia byť najmä oteruvzdorné. Na vonkajšie nátery sú na druhej strane kladené vysoké nároky na odolnosť voči klimatickým vplyvom, ochranu pred UV žiarením a kvalitu farby. Vzhľadom na uvedené sú zloženie aj náterové systémy (základný náter, vrchný náter, atď.) pomerne odlišné. 

54.	Z podkladov a informácií predložených oznamovateľom koncentrácie vyplýva, že takmer všetci výrobcovia OEM náterov plastových častí automobilov sa špecializujú buď na vnútorné alebo vonkajšie časti, keďže obvykle nie sú schopní alebo ochotní vyrábať oba druhy náterov a prechod z jedného produktu na druhý je pomerne zložitý, keďže si vyžaduje prispôsobenie výroby.

55.	Uvedené členenie je v súlade s rozhodovacou praxou Európskej komisie, ktorá vymedzila trh OEM náterov plastových častí automobilov ako samostatný tovarový relevantný trh. Európska komisia vychádzala zo skutočnosti, že plastové komponenty, pre ktoré sú nátery vyrábané, často nedokážu vydržať vysoké teploty používané pri procese natierania vonkajších  častí automobilov, preto dokončovacie fázy musia byť tomu prispôsobené. Od niektorých takýchto plastov sú preto vyžadované špeciálne vlastnosti ako napr. schopnosť odolať procesu ohýbania pri náteroch pružných častí alebo schopnosť držať na povrchu rôznych druhov plastov.

56.	Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže, úrad ponechal pre účely tohto rozhodnutia presnú definíciu tovarového relevantného trhu v oblasti OEM náterov plastových častí automobilov otvorenú.

Nátery kovových materiálov

57.	Obaja účastníci koncentrácie sa zaoberajú výrobou a dodávaním náterov kovových materiálov. Podnikateľ Akzo Nobel sa podľa Oznámenia koncentrácie zameriava na nátery pre automobilový priemysel a nátery stavebných produktov ako napr. obklady, strešné krytiny alebo garážové brány. Naproti tomu podnikateľ Schramm sa podľa oznamovateľa zameriava na napr. vonkajšie rolety, strešné krytiny, bielu techniku, karavany, architektúru.

58.	Z podkladov a informácií predložených oznamovateľom koncentrácie vyplýva, že nátery kovových materiálov sú dodávané na pokrytie oceľových a hliníkových zvitkov (coils) v rámci výrobného procesu. Zvitky sa neskôr režú na pláty, ktoré sa používajú na výrobu rôznych druhov výrobkov ako napr. kovových krytín, striech pre budovy a konštrukcie, domáce spotrebiče apod.

59.	Uvedené je v súlade s rozhodovacou praxou Európskej komisie, ktorá vymedzila trh náterov kovových materiálov ako samostatný tovarový relevantný trh. Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže, úrad ponechal pre účely tohto rozhodnutia presnú definíciu tovarového relevantného trhu v oblasti náterov kovových materiálov otvorenú.

Práškové náterové hmoty

60.	Práškové náterové hmoty sa používajú v širokom spektre priemyselných aplikácií najmä na povrchovú úpravu kovov. Nanášajú sa na výrobky prostredníctvom statického elektrického náboja a následne sa sušia v peci. Z dôvodu vysokých teplôt vyskytujúcich sa pri tomto výrobnom postupe musia byť predmety, ktoré sa majú povrchovo upravovať týmto postupom, odolné voči teplote, pri ktorej prebieha sušenie. Medzi výrobky, ktoré možno povrchovo upravovať práškovými náterovými hmotami patria napr. hliníkové okná a dvere, automobilové komponenty, biela technika alebo hliníkové výlisky.

61.	Podnikateľ Akzo Nobel pôsobí v tejto oblasti prostredníctvom výroby a predaja práškových náterových hmôt, ktoré poskytujú riešenia náterov spotrebičov, architektonických, automobilových, funkčných a všeobecných priemyselných náterov, náterov nábytku, náterov pre IT a náterov pre všeobecné obchodné použitie. Najväčší obrat dosahuje podnikateľ Akzo Nobel predajom práškových náterových hmôt používaných v architektúre a  priemysle. Podnikateľ Schramm  pôsobí v tejto oblasti prostredníctvom práškových náterových hmôt používaných v automobilovom priemysle, predovšetkým so zameraním na oblasti ako vykurovacie a chladiace systémy a špeciálne kovy.

62.	Uvedené členenie je v súlade s rozhodovacou praxou Európskej komisie, ktorá vymedzila trh práškových náterových hmôt ako samostatný tovarový relevantný trh. Vychádzala zo skutočnosti, že schopnosť zákazníkov prechádzať medzi práškovými a tekutými nátermi je obmedzená typmi zariadení, ktoré sú pri týchto druhoch náterov odlišné. Ak aj zákazníci vlastnia obe technológie, zvyčajne sú aplikované na iných miestach. Podobne komisia postupovala aj pri ponukovej zastupiteľnosti práškových a tekutých náterov. Niektorí veľkí výrobcovia produkujú obidva typy náterov, no tieto sú zvyčajne vyrábané v samostatných továrňach.

63.	Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže, úrad ponechal pre účely tohto rozhodnutia presnú definíciu tovarového relevantného trhu v oblasti práškových náterových hmôt otvorenú.

Priestorové relevantné trhy

64.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

65.	Podľa Oznámenia koncentrácie je v súčasnosti možné priestorový relevantný trh vo vyššie vymedzených oblastiach považovať za európsky resp. v rozsahu európskeho hospodárskeho priestoru (ďalej len „EHP“), a to vzhľadom na tieto dôvody:

-	Náklady na dopravu sú vzhľadom k cene pomerne nízke.
-	Ceny majú tendenciu byť podobné v rámci celého EHP.
-	Sortiment ponúkaných náterov sa medzi krajinami EHP výrazne nelíši.
-	Existuje významný obchodný pohyb výrobkov medzi krajinami EHP.

66.	Európska komisia v rámci svojej rozhodovacej praxe vymedzila priestorové relevantné trhy v predmetných oblastiach na úrovni EHP. Vychádzala najmä zo skutočností, že neexistujú žiadne environmentálne, bezpečnostné ani iné legislatívne obmedzenia obchodu medzi členskými štátmi EHP, sortiment ponúkaných náterov sa medzi jednotlivými krajinami EHP neodlišuje, prepravné náklady sú relatívne nízke  a ceny sú v rámci EHP podobné.

67.	Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže, úrad ponechal pre účely tohto rozhodnutia presné definície priestorových relevantných trhov otvorené a v ďalšej časti rozhodnutia sa úrad zaoberal skúmaním dopadov posudzovanej koncentrácie na predmetné tovarové relevantné trhy na území Slovenskej republiky.

VI. Dopad koncentrácie na hospodársku súťaž

68.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

69.	Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

70.	Podľa podkladov a informácií uvedených predložených účastníkmi koncentrácie hlavným dôvodom pre realizáciu posudzovanej koncentrácie je získanie prístupu a posilnenie pozície podnikateľa Akzo Nobel na niektorých geografických trhoch, predovšetkým na strategicky významnom rastúcom trhu spotrebnej elektroniky v Ázii.

71.	Úrad skúmal, či uskutočnením posudzovanej koncentrácie nedôjde na trhoch, na ktorých pôsobia podnikatelia Akzo Nobel a Schramm k takým zmenám, ktoré by vytvárali dominantné postavenie podnikateľa Akzo Nobel, ktorého dôsledkom môžu byť významné prekážky efektívnej súťaže na relevantných trhoch.

72.	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad v ďalšej časti skúmal, či uskutočnením posudzovanej koncentrácie nedôjde na území Slovenskej republiky v oblastiach OEM náterov plastových častí automobilov, v oblasti náterov kovových materiálov a v oblasti práškových náterových hmôt k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže.

73.	Vzhľadom na to, že tak ako bolo uvedené vyššie, aktivity podnikateľov Akzo Nobel a Schramm sa na území Slovenskej republiky prekrývajú v oblasti OEM náterov plastových častí automobilov a v oblasti práškových náterových hmôt, úrad považuje posudzovanú koncentráciu za koncentráciu horizontálneho charakteru.

74.	Pri posudzovaní dopadov predmetnej koncentrácie na hospodársku súťaž vo vymedzených oblastiach úrad skúmal štruktúru trhu v týchto oblastiach, intenzitu hospodárskej súťaže, bariéry vstupu a postavenie jednotlivých súťažiacich v daných oblastiach.

OEM nátery plastových častí automobilov 

75.	Nátery plastových častí sú vyrábané podobným spôsobom ako ostatné nátery pre automobilový priemysel, avšak s určitými rozdielmi. V súlade s informáciami uvedenými v časti relevantné trhy plastové komponenty, pre ktoré sú nátery vyrábané, často nedokážu vydržať vysoké teploty používané pri procese natierania vonkajších  častí automobilov, preto dokončovacie fázy musia byť tomu prispôsobené. Od niektorých takýchto plastov sú preto vyžadované špeciálne vlastnosti ako napr. schopnosť vystáť proces ohýbania pri náteroch pružných častí alebo schopnosť držať na povrchu rôznych druhov plastov

76.	Na základe kvalifikovaných odhadov účastníkov koncentrácie a údajov o množstve predaja dosiahnutom v roku 2010 v predmetnej oblasti dosiahol podnikateľ Akzo Nobel trhový podiel v EHP [5-10%]  a v SR [10-20%] Obchodné tajomstvo podnikateľa Akzo Nobel a podnikateľ Schramm v EHP [0-5%] a v SR [0-5%] Obchodné tajomstvo podnikateľa Akzo Nobel.

77.	Vychádzajúc z vyššie uvedeného podnikateľ Akzo Nobel by dosiahol po uskutočnení predmetnej koncentrácie v oblasti OEM náterov plastových častí automobilov v roku 2010 trhový podiel vo výške [10-20%] v EHP a [10-20%] v SR Obchodné tajomstvo podnikateľa Akzo Nobel.

78.	Podľa Oznámenia koncentrácie sa OEM nátermi plastových častí automobilov  zaoberá množstvo spoločností, pričom za hlavných konkurentov v roku 2010 označil účastník konania podnikateľov DuPont s odhadovaným trhovým podielom v EHP [10-20%] Obchodné tajomstvo podnikateľa Akzo Nobel, PPG s odhadovaným trhovým podielom v EHP [10-20%] Obchodné tajomstvo podnikateľa Akzo Nobel a BASF s odhadovaným trhovým podielom v EHP [10-20%] Obchodné tajomstvo podnikateľa Akzo Nobel. Účastníkom koncentrácie nie sú známe presné súťažné podmienky v predmetnej oblasti na úrovni SR, no keďže sa jedná predovšetkým o medzinárodných výrobcov OEM náterov plastových častí automobilov ako aj z dôvodu, že neexistujú žiadne environmentálne, bezpečnostné ani iné legislatívne obmedzenia obchodu medzi členskými štátmi EHP, účastník konania odhadol trhové podiely konkurentov v predmetnej oblasti v SR na úrovni trhových podielov v EHP.

79.	Ako už bolo uvedené v časti Relevantné trhy, OEM nátery plastových častí automobilov je možné ďalej členiť na OEM nátery vnútorných plastových častí automobilov a OEM nátery vonkajších plastových častí automobilov. Keďže podnikateľ Schramm sa segmentom OEM náterov vonkajších plastových častí automobilov vôbec nezaoberá, pri užšom vymedzení úrad ďalej posudzoval dopady na trh v oblasti OEM náterov vnútorných plastových častí automobilov.

80.	Na základe kvalifikovaných odhadov účastníkov koncentrácie a údajov o množstve predaja dosiahnutom v roku 2010 v oblasti OEM náterov vnútorných plastových častí automobilov dosiahol podnikateľ Akzo Nobel trhový podiel v EHP [0-5%]  a v SR [0-5%] Obchodné tajomstvo podnikateľa Akzo Nobel a podnikateľ Schramm v EHP [5-10%] a v SR [0-5%] Obchodné tajomstvo podnikateľa Akzo Nobel.

81.	Vychádzajúc z vyššie uvedeného podnikateľ Akzo Nobel by dosiahol po uskutočnení predmetnej koncentrácie v oblasti OEM náterov vnútorných plastových častí automobilov v roku 2010 trhový podiel vo výške [10-20%] v EHP a [0-5%] v SR Obchodné tajomstvo podnikateľa Akzo Nobel.

82.	Podľa Oznámenia koncentrácie sa OEM nátermi vnútorných plastových častí automobilov  zaoberá množstvo spoločností, pričom za hlavných konkurentov v roku 2010 označil účastník konania podnikateľov Mankiewicz s odhadovaným trhovým podielom v EHP [10-20%] Obchodné tajomstvo podnikateľa Akzo Nobel, Sonnenborn & Rieck s odhadovaným trhovým podielom v EHP [10-20%] Obchodné tajomstvo podnikateľa Akzo Nobel a Wörwag s odhadovaným trhovým podielom v EHP [5-10%] Obchodné tajomstvo podnikateľa Akzo Nobel. Účastníkom koncentrácie nie sú známe presné súťažné podmienky v predmetnej oblasti na úrovni SR, no keďže sa jedná predovšetkým o medzinárodných výrobcov OEM náterov vnútorných plastových častí automobilov ako aj z dôvodu, že neexistujú žiadne environmentálne, bezpečnostné ani iné legislatívne obmedzenia obchodu medzi členskými štátmi EHP, účastník konania odhadol trhové podiely konkurentov oblasti OEM náterov vnútorných plastových častí automobilov v SR na úrovni trhových podielov v EHP.

83.	Vychádzajúc z vyššie uvedeného úrad dospel k záveru, že na území Slovenskej republiky posudzovaná koncentrácia významne nezasiahne do existujúcej trhovej štruktúry v  oblasti OEM náterov plastových častí automobilov v prípade širšej definície, ani v oblasti OEM náterov vnútorných plastových častí automobilov v prípade užšej definície a že postavenie účastníkov koncentrácie sa v týchto oblastiach po uskutočnení posudzovanej koncentrácie výraznejšie nezmení. Keďže predmetnou koncentráciou na území Slovenskej republiky nedochádza k zmenám podmienok hospodárskej súťaže v širšej ani v užšej oblasti, nedôjde teda ani k vytvoreniu alebo posilneniu dominantného postavenia podnikateľa Akzo Nobel, ktorého dôsledkom by boli významné prekážky efektívnej hospodárskej súťaže na relevantnom trhu.

Nátery kovových materiálov

84.	V súlade s informáciami, ktoré boli uvedené v časti relevantné trhy, nátery kovových materiálov sú dodávané na pokrytie oceľových a hliníkových zvitkov (coils) v rámci výrobného procesu. Natreté zvitky sa neskôr režú na pláty, ktoré sa používajú na výrobu rôznych druhov výrobkov.

85.	Na základe kvalifikovaných odhadov účastníkov a údajov o množstve predaja dosiahnutom v roku 2010 v predmetnej oblasti dosiahol podnikateľ Akzo Nobel trhový podiel v EHP [20-30%]  a v SR [60-70%] Obchodné tajomstvo podnikateľa Akzo Nobel a podnikateľ Schramm v EHP [0-5%] Obchodné tajomstvo podnikateľa Akzo Nobel a v SR 0%. Podnikateľ Schramm v oblasti náterov kovových materiálov na území Slovenskej republiky nepôsobí.

86.	Vychádzajúc z vyššie uvedeného podnikateľ Akzo Nobel by dosiahol po uskutočnení predmetnej koncentrácie v oblasti náterov kovových materiálov v roku 2010 trhový podiel vo výške [20-30%] v EHP a [60-70%] v SR Obchodné tajomstvo podnikateľa Akzo Nobel.

87.	Z podkladov a informácií predložených oznamovateľom koncentrácie na území Slovenskej republiky je len jeden zákazník [...] Obchodné tajomstvo podnikateľa Akzo Nobel odoberajúci nátery kovových materiálov. Podľa Oznámenia koncentrácie je bežnou praxou, že výrobcovia ocele a hliníka majú viacerých dodávateľov náterov. Trhový podiel v predmetnej oblasti v SR sa preto mení v závislosti od verejnej súťaže, ktorá sa uskutočňuje v časovom rozmedzí raz za 3 mesiace až po raz za rok. 

88.	Podľa Oznámenia koncentrácie sa nátermi kovových materiálov  zaoberá množstvo spoločností, pričom za hlavných konkurentov v roku 2010 označil účastník konania podnikateľov Beckers s odhadovaným trhovým podielom v EHP [30-40%] a v SR [30-40%] Obchodné tajomstvo podnikateľa Akzo Nobel, PPG s odhadovaným trhovým podielom v EHP [10-20%] Obchodné tajomstvo podnikateľa Akzo Nobel a BASF s odhadovaným trhovým podielom v EHP [10-20%] Obchodné tajomstvo podnikateľa Akzo Nobel.

89.	Vychádzajúc z vyššie uvedeného úrad dospel k záveru, že na území Slovenskej republiky posudzovaná koncentrácia významne nezasiahne do existujúcej trhovej štruktúry v  oblasti náterov kovových materiálov a že postavenie účastníkov koncentrácie sa v tejto oblasti po uskutočnení posudzovanej koncentrácie výraznejšie nezmení. Keďže predmetnou koncentráciou na území Slovenskej republiky nedochádza k zmenám podmienok hospodárskej súťaže v predmetnej oblasti, nedôjde teda ani k vytvoreniu alebo posilneniu dominantného postavenia podnikateľa Akzo Nobel, ktorého dôsledkom by boli významné prekážky efektívnej hospodárskej súťaže na relevantnom trhu.

Práškové náterové hmoty

90.	V súlade s informáciami uvedenými vyššie, práškové náterové hmoty sa používajú v širokom spektre priemyselných aplikácií najmä na povrchovú úpravu kovov. Nanášajú sa na výrobky prostredníctvom statického elektrického náboja a následne sa sušia v peci.

91.	Na základe údajov o množstve predaja dosiahnutom v roku 2010 v predmetnej oblasti a kvalifikovaných odhadov účastníkov dosiahol podnikateľ Akzo Nobel trhový podiel v EHP [20-30%]  a v SR [20-30%] Obchodné tajomstvo podnikateľa Akzo Nobel a podnikateľ Schramm v EHP [0-5%] a v SR [0-5%] Obchodné tajomstvo podnikateľa Akzo Nobel. Podnikateľ Schramm teda v oblasti práškových náterových hmôt na území Slovenskej republiky pôsobí minimálne a jeho trhový podiel je zanedbateľný.

92.	Vychádzajúc z vyššie uvedeného podnikateľ Akzo Nobel by dosiahol po uskutočnení predmetnej koncentrácie v oblasti práškových náterových hmôt v roku 2010 trhový podiel vo výške [20-30%] v EHP a [20-30%] v SR Obchodné tajomstvo podnikateľa Akzo Nobel.

93.	Podľa Oznámenia koncentrácie sa práškovými náterovými hmotami zaoberá množstvo spoločností, pričom za hlavných konkurentov v roku 2010 označil účastník konania podnikateľov DuPont s odhadovaným trhovým podielom v EHP [5-10%] a v SR [5-10%] Obchodné tajomstvo podnikateľa Akzo Nobel, Inver Vernici s odhadovaným trhovým podielom v EHP [5-10%] a v SR [0-5%] Obchodné tajomstvo podnikateľa Akzo Nobel, Tiger s odhadovaným trhovým podielom v EHP [0-5%] a v SR [5-10%] Obchodné tajomstvo podnikateľa Akzo Nobel a Jotun s odhadovaným trhovým podielom v EHP [0-5%] a v SR [10-20%] Obchodné tajomstvo podnikateľa Akzo Nobel.

94.	Vychádzajúc z vyššie uvedeného úrad dospel k záveru, že na území Slovenskej republiky posudzovaná koncentrácia významne nezasiahne do existujúcej trhovej štruktúry v  oblasti práškových náterových hmôt a že postavenie účastníkov koncentrácie sa v tejto oblasti po uskutočnení posudzovanej koncentrácie výraznejšie nezmení. Keďže predmetnou koncentráciou na území Slovenskej republiky nedochádza k zmenám podmienok hospodárskej súťaže v predmetnej oblasti, nedôjde teda ani k vytvoreniu alebo posilneniu dominantného postavenia podnikateľa Akzo Nobel, ktorého dôsledkom by boli významné prekážky efektívnej hospodárskej súťaže na relevantnom trhu.

VII. Záver

95.	Vychádzajúc z uvedeného, najmä zo skutočnosti, že účastníci koncentrácie boli pred uskutočnením koncentrácie a naďalej aj budú po jej uskutočnení vystavení podstatnej súťaži, úrad konštatuje, že predmetná koncentrácia nevytvára ani neposilňuje dominantné postavenie žiadneho z účastníkov predmetnej koncentrácie na relevantných trhoch vo vyššie uvedených oblastiach, ktorého dôsledkom sú významné prekážky efektívnej hospodárskej súťaže na týchto trhoch.

96.	Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

97.	V súlade s § 33 zákona úrad listom číslo 3617/PMÚ SR/2011 zo dňa 20.09.2011 vyzval účastníka správneho konania prostredníctvom jeho splnomocneného právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

98.	Účastník správneho konania prostredníctvom právneho zástupcu listom zaevidovaným úradom pod číslom 3637/2011 doručeným úradu dňa 21.09.2011 uviedol, že súhlasí s informáciami uvedenými v podklade rozhodnutia aj so spôsobom ich zistenia a nemá námietky voči ich zverejneniu tak, ako boli tieto formulované v liste 3617/PMÚ SR/2011.

99.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Mgr. Daniela Lukáčová
	riaditeľka odboru koncentrácií

Rozhodnutie sa doručuje:

JUDr. Ľuboš Frolkovič
advokát
Laurinská 3
811 01 Bratislava